FI Euroopan unionin virallinen lehti L 159/1

KOMISSION ASETUS (EU) 2017/1016,

annettu 14 päivänä kesäkuuta 2017,

Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse bentsovindiflupyrin, klorantraniiliproolin, deltametriinin, etofumesaatin, haloksifopin, pepinon mosaiikkiviruksen isolaatin VC1 heikennetyn kannan, pepinon mosaiikkiviruksen isolaatin VX1 heikennetyn kannan, oksatiapiproliinin, pentiopyradin, pyraklostrobiinin, spirotetramaatin, auringonkukkaöljyn, tolklofossimetyylin ja trineksapakin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 5 artiklan 1 kohdan ja 14 artiklan 1 kohdan a alakohdan,

sekä katsoo seuraavaa:

(1) Bentsovindiflupyrin, deltametriinin, etofumesaatin, haloksifopin, pyraklostrobiinin, tolklofossimetyylin ja trineksapakin jäämien enimmäismäärät vahvistettiin asetuksen (EY) N:o 396/2005 liitteessä II. Klorantraniiliproolin, pentiopyradin ja spirotetramaatin jäämien enimmäismäärät vahvistettiin kyseisen asetuksen liitteessä III olevassa A osassa. Pepinon mosaiikkiviruksen isolaatin VC1 heikennetylle kannalle, pepinon mosaiikkiviruksen isolaatin VX1 heikennetylle kannalle, oksatiapiproliinille ja auringonkukkaöljylle ei ole vahvistettu erityisiä jäämien enimmäismääriä eikä aineita ole sisällytetty kyseisen asetuksen liitteeseen IV, joten niihin sovelletaan kyseisen asetuksen 18 artiklan 1 kohdan b alakohdassa vahvistettua oletusarvoa 0,01 mg/kg.

(2) Deltametriini-tehoainetta sisältävän kasvinsuojeluaineen käyttöä selleriin, salaattifenkoliin ja raparperiin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Haloksifopin osalta tällainen hakemus tehtiin sen käytöstä juuripersiljaan ja purjoon. Pentiopyradin osalta tällainen hakemus tehtiin sen käytöstä aprikooseihin, persikoihin, ohraan ja kauraan. Pyraklostrobiinin osalta tällainen hakemus tehtiin sen käytöstä mukulasellereihin, pinaattiin, juurikkaaseen/ruotimangoldiin, salaattisikuriin, silpimättömiin papuihin ja herneisiin, silvittyihin herneisiin, selleriin ja salaattifenkoliin. Spirotetramaatin osalta tällainen hakemus tehtiin sen käytöstä granaattiomenoihin, ”muihin juureksiin ja juurimukuloihin” ja juurisikuriin. Tolklofossimetyylin osalta tällainen hakemus tehtiin sen käytöstä perunoihin.

(4) Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemukset bentsovindiflupyrin käytöstä siemenhedelmiin, viinin valmistukseen tarkoitettuihin viinirypäleisiin, perunoihin, ”trooppisiin juureksiin ja juurimukuloihin”, maa-artisokkiin, Solanaceae-heimon kasveihin, Cucurbitaceae-heimon kasveihin, palkokasveihin, pellavansiemeniin, unikonsiemeniin, rapsinsiemeniin, sinapinsiemeniin, puuvillansiemeniin, ruistankionsiemeniin, ohraan, maissiin, kauraan, rukiiseen, vehnään, inkivääriin ja kurkumaan, märehtijöiden maksassa esiintyvästä bentsovindiflupyristä sekä trineksapakin käytöstä unikonsiemeniin. Hakijat väittävät, että kyseisten aineiden sallittu käyttö mainittuihin viljelykasveihin Pohjois-Amerikassa ja Australiassa johtaa jäämämääriin, jotka ylittävät asetuksessa (EY) N:o 396/2005 vahvistetut jäämien enimmäismäärät, ja että korkeammat jäämien enimmäismäärät ovat tarpeen, jotta vältetään kaupan esteet näiden viljelykasvien tuonnissa.

(5) Yhdistynyt kuningaskunta ilmoitti komissiolle 27 päivänä kesäkuuta 2016 Euroopan parlamentin ja neuvoston asetuksen (EY) N:o 1107/2009 (2) 53 artiklan mukaisesti sallineensa klorantraniiliprooli-tehoainetta sisältävän kasvinsuojeluaineen markkinoille saattamisen käytettäväksi humalaan eräiden perhoslajien ennakoimattoman esiintymisen takia. Tällainen hyväksyntä oli tarpeellinen toimenpide, koska perhoslajien esiintyminen ei ollut hallittavissa muilla kohtuullisilla keinoilla. Yhdistynyt kuningaskunta on ilmoittanut hyväksynnästä myös muille jäsenvaltioille, komissiolle ja elintarviketurvallisuusviranomaiselle asetuksen (EY) N:o 396/2005 18 artiklan 4 kohdan mukaisesti tarkoituksena asettaa väliaikainen jäämien enimmäismäärä humalalle.

(6) Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.

(7) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit, tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellut lausunnot (3) ehdotetuista jäämien enimmäismääristä. Se toimitti lausunnot hakijoille, komissiolle ja jäsenvaltioille sekä julkisti ne.

(8) Elintarviketurvallisuusviranomainen totesi bentsovindiflupyriä koskevassa perustellussa lausunnossaan, että toimitetut tiedot sen käytöstä paksukuorisiin Cucurbitaceae-heimon kasviksiin eivät ole riittäviä uusien jäämien enimmäismäärien vahvistamiseksi. Sen vuoksi nykyiset jäämien enimmäismäärät olisi jätettävä ennalleen.

(9) Humalaan käytettävän klorantraniiliproolin osalta elintarviketurvallisuusviranomainen ehdotti riskinhallinnasta vastaavien tahojen tarkasteluun kolmea eri jäämien enimmäismäärää. Koska kuluttajille ei aiheudu riskiä, kyseisen tuotteen jäämien enimmäismäärä olisi vahvistettava asetuksen (EY) N:o 396/2005 liitteessä III tasolle 10 mg/kg, joka on saatu vähentämällä jäämätestien tulokset kertoimella 3, ottaen huomioon, että annos oli niissä liian suuri käyttökertojen ja -määrän osalta. Tämä jäämien enimmäismäärä olisi vahvistettava olemaan tilapäisesti voimassa 31 päivään joulukuuta 2020.

(10) Kaikista muista hakemuksista elintarviketurvallisuusviranomainen päätteli, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(11) Etofumesaatin, pepinon mosaiikkiviruksen isolaatin VC1 heikennetyn kannan, pepinon mosaiikkiviruksen isolaatin VX1 heikennetyn kannan ja oksatiapiproliinin osalta elintarviketurvallisuusviranomainen toimitti päätelmät kyseisiä tehoaineita sisältävien torjunta-aineiden riskinarviointia koskevasta vertaisarvioinnista (4).

(12) Etofumesaatin osalta elintarviketurvallisuusviranomainen suositteli jäämien enimmäismäärien vahvistamista punajuurille, sokerijuurikkaalle ja juurikkaille. Pepinon mosaiikkiviruksen isolaatin VC1 heikennetyn kannan ja pepinon mosaiikkiviruksen isolaatin VX1 heikennetyn kannan osalta se suositteli kyseisten aineiden sisällyttämistä asetuksen (EY) N:o 396/2005 liitteeseen IV. Oksatiapiproliinin osalta se suositteli jäämien enimmäismäärien vahvistamista syötäviksi tarkoitetuille viinirypäleille, perunoille, tomaateille, munakoisolle, syötäväkuorisille Cucurbitaceae-heimon kasviksille, meloneille, salaatille ja viininlehdille. Jäämien enimmäismäärien ekstrapoloinnista annettujen unionin voimassa olevien ohjeiden mukaisesti on aiheellista vahvistaa syötäviksi tarkoitettujen viinirypäleiden jäämien enimmäismäärä myös viinin valmistukseen tarkoitetuille viinirypäleille.

(13) Komissio kuuli Euroopan unionin vertailulaboratorioita asianmukaisista määritysrajoista. Laboratoriot totesivat oksatiapiproliinin osalta, että tekninen kehitys edellyttää erityisten määritysrajojen asettamista tietyille hyödykkeille.

(14) Auringonkukkaöljy on hyväksytty perusaineeksi komission täytäntöönpanoasetuksella (EU) 2016/1978 (5). Komissio katsoo, että kyseisen aineen sisällyttäminen asetuksen (EY) N:o 396/2005 liitteeseen IV on aiheellista.

(15) Elintarviketurvallisuusviranomaisen perusteltujen lausuntojen ja päätelmien perusteella ja tarkasteltavana olevan asian kannalta merkitykselliset tekijät huomioon ottaen asianmukaiset muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(16) Sen vuoksi asetusta (EY) N:o 396/2005 olisi muutettava.

(17) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II, III ja IV tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä kesäkuuta 2017. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(3) Elintarviketurvallisuusviranomaisen tieteelliset raportit ovat saatavilla verkosta: http://www.efsa.europa.eu:

Reasoned opinion on the setting of import tolerances for benzovindiflupyr in various plant and animal origin commodities. EFSA Journal 2016;14(12):4644 [30 s.].

Reasoned opinion on the setting of a temporary maximum residue level for chlorantraniliprole in hops. EFSA Journal 2016;14(11):4638 [16 s.].

Reasoned opinion on the modification of the existing maximum residue levels for deltamethrin in celery, Florence fennel and rhubarb. EFSA Journal 2017;15(1):4683 [s. 24].

Reasoned opinion on the modification of MRLs for haloxyfop-P in parsley root and leek. EFSA Journal 2016;14(10):4608 [s. 13].

Reasoned opinion on the modification of the existing maximum residue levels for penthiopyrad in stone fruits and cereals. EFSA Journal 2016;14(12):4648 [s. 19].

Reasoned opinion on the modification of the existing maximum residue levels for pyraclostrobin in various crops. EFSA Journal 2017; 15(1):4686. [s. 22].

Reasoned opinion on the modification of the existing maximum residue level for tolclofos-methyl in potatoes. EFSA Journal 2017; 15(2):4730. [s. 25].

Reasoned opinion on the setting of import tolerance for trinexapac in poppy seed. EFSA Journal 2016;14(11):4636 [s. 15].

Reasoned opinion on the setting of maximum residue levels for spirotetramat in pomegranates and various vegetables. EFSA Journal 2017, 15(1):4684. [s. 22].

(4) Conclusion on the peer review of the pesticide risk assessment of the active substance ethofumesate. EFSA Journal 2016;14(1):4374 [141 pp.].

Conclusion on the peer review of the pesticide risk assessment of the active substance Mild Pepino mosaic virus isolate VC1. EFSA Journal 2016;14(12):4651 [23 pp.].

Conclusion on the peer review of the pesticide risk assessment of the active substance Mild Pepino mosaic virus isolate VX1. EFSA Journal 2016;14(12):4650 [22 pp.].

Conclusion on the peer review of the pesticide risk assessment of the active substance oxathiapiprolin. EFSA Journal 2016;14(7):4504 [89 pp.].

(5) Komission täytäntöönpanoasetus (EU) 2016/1978, annettu 11 päivänä marraskuuta 2016, perusaineen auringonkukkaöljy hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 305, 12.11.2016, s. 23).